Hoekom jy die mis mis moet ry! | News24
Hoekom jy die mis mis moet ry!
Ry asseblief die olifantmis in die Addo-olifant nasionale park mis! Ry jy daardeur, dan kan jy straks “miskruier-massamoord pleeg! Fotos: Mariska Spoormaker
Die kritiek bedreigde vlerklose Addo- miskruier is ’n onmisbare skakel in die Addo-park se gesonde ekologie, maar word ongelukkig nog in hope doodgery wanneer besoekers oor onder meer olifantmis in die pad ry.
Amanda Lamprecht, toergids by Amala Tours, het ’n beroep op die Addo-olifantpark se ereveldwagters gedoen om besoekers baie meer attent te maak op die noodsaak om mis “mis” te ry ten einde vlerklose miskruiers, wat in groot getalle in die mis voorkom, se lewe te spaar.
Die kritiek bedreigde vlerklose Addo-miskruier (Circellium bacchus) het in die 1900’s het dié miskruier nog feitlik oor die hele Suid-Afrika voorgekom, Nou is die Addo-olifantpark en omliggende dele die enigste plek waar ’n mens nog die vlerklose miskruier kan sien.
Hou maar stil by enige hoop olifantmis in die pad en haal die kamera met lang lens of verkyker uit – jy sal die outjies hard aan die woel kry.
Maar nou is dit ongelukkig so dat talle besoekers déúr die mis ry. Ja, daar is padborde wat sê die miskruier het “ryvoorrang”, en ander borde wat die miskruier duidelik wys, maar nêrens staan pertinent ­geskrywe “Moenie deur die olifant- of ander mis ry nie, jy pleeg miskruier-moord!” nie.
As die parkowerhede dit wel sou doen en sou byvoeg dat enige oortreder met tot R5 000 beboet sal word, sal dit iemand soos Amanda verheug, want sy glo baie sterk dat dié “slagting” einde moet kry.
“Met groot ontsteltenis het ek tot vyf platgetrapte miskruiers op een hopie mis in die Addo-olifantpark gesien. Die reeds bedreigde spesie gaan totaal uitgeroei word as elke liewe parkbesoeker nie deeglik bewus gemaak word van die noodsaak om enige mis op die pad mís te ry nie.”
Lamprecht glo besoekers moet nog baie beter hieroor ingelig word.
“Weinig mense lees die pamflette wat hulle by die hekke kry voordat hulle by die park ingaan – indien daar enige is wat dit lees!
“My voorstel sou wees groot kennisgewingborde by die ingangshekke met inligting en foto’s van die miskruiers, en meer borde ook in die park, sodat die besoekers deurentyd daaraan herinner word.”
Ekologies beskou, verdien hulle inderdaad A-graad-beskerming: Omdat die vlerklose Addo-miskruier so groot is, word groot hoeveelhede dieremis deur dié spesie verwerk – ’n belang­rike bydrae tot die omgewing se ekosisteem.
Die miskruier eet en begrawe die dieremis, en dit help om vlieë en parasiete wat in die mis uitbroei, te verminder. Die mis dra op sy beurt by tot die grond se vrugbaarheid en dreineringsvermoë.
Die Addo-miskruier is ’n spesie wat nie kan vlieg nie en waarvan die voortbestaan buite die park bedreig word omdat olifante daar nie meer vrylik rondloop nie.
Dit kom net in die Oos-Kaap voor – van die Kaboegarivier oos van Kirkwood deur die Suurberge en die Addo-olifant Nasionale Park en tot by die Sondagsriviermond.
Die Addo-miskruier maak ook net een kleintjie, soms twee, per broeiseisoen groot.
Kyk gerus die pragtige YouTube-video oor die vlerklose Addo-miskruier by dié webadres: goo.gl/OAAaOC.